**PRANEŠIMAS ŽINIASKLAIDAI  
2025 m. rugpjūčio 8 d., Vilnius**

**Kviečia išgirsti miesto energetikos ekosistemą: nuo šilumos iki žaliojo vandenilio**

**V. Kudirkos aikštėje rugpjūčio 8–15 d. eksponuojama unikali instaliacija „EnerGIJOS simfonija“, kviečianti išgirsti miesto energetikos ekosistemą. Lankytojai galės susipažinti su skirtingais energetikos technologijų ir paslaugų garsais: nuo šilumos ar elektros impulsų iki žaliojo vandenilio. Instaliacija skirta pažymėti pokytį: nuo šiol Vilniaus šilumos tinklai veikia kaip „Gijos“ – miesto energetikos ekosistema.**

Miesto gyvenimas verda ne tik mums matomose erdvėse – dalis svarbių procesų vyksta nepastebimai, tačiau yra gyvybiškai būtini, užtikrinantys kasdienį miesto komfortą. Instaliacija siekiama supažindinti gyventojus su pažangiomis technologijomis, kurios prisideda prie Vilniaus siekio tapti klimatui neutraliu miestu.

„Naujos kartos šilumos tiekimo tinklas, atliekinė (likutinė) šiluma iš duomenų, prekybos centrų bei nuotekų, žaliasis vandenilis – tai technologijos, kurios keičia visą miesto energetikos ekosistemą. Šios inovacijos nėra pastebimos ar girdimos, tačiau labai svarbios. Norime miesto gyventojams padėti su jomis susipažinti per garsą. „Gijos“ jungia klientus ir pažangiausią energetiką, todėl tikimės, kad ši edukacinė garso instaliacija padės atrasti miesto energetikos ekosistemą“, – sako „Gijų“ komunikacijos komandos vadovė Monika Merkytė.

Bendradarbiaujant su muzikos prodiuseriu Deividu Jaroška sukurtos industrinių garsų interpretacijos leidžia išgirsti skirtingas energetikos technologijas ir paslaugas: šilumą, vandens cirkuliaciją vamzdžiuose, elektros impulsus ar žaliąjį vandenilį.

Instaliacijos pagrindą sudaro 2 metrų aukščio konstrukcija iš vamzdžių, kur kiekvienas garsas pateikiamas atskirai. Paskutiniame etape jie susijungia į vieningą miesto energijos simfoniją – miesto energetikos ekosistemą.

*Instaliacija „EnerGIJOS simfonija“ bus eksponuojama V. Kudirkos aikštėje iki rugpjūčio 15 d.*

**DAUGIAU INFORMACIJOS:**

Komunikacijos komandos vadovė

MONIKA MERKYTĖ

Tel. +370 615 09399

El. p. monika.merkyte@miestogijos.lt